………………………………………

……………………………………… г.

|  |  |
| --- | --- |
| **ДО**  **МИНИСТЪРА НА**  **ЗЕМЕДЕЛИЕТО И ХРАНИТЕ**  **г-н КИРИЛ ВЪТЕВ** | **ОДОБРИЛ,**  **МИНИСТЪР:**  **КИРИЛ ВЪТЕВ** |

**ДОКЛАД**

от Александър Йоцев – заместник-министър на земеделието и храните

**Относно:** Проект на Наредба за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година

**УВАЖАЕМИ ГОСПОДИН ВЪТЕВ,**

На основание чл. 66 във връзка с чл. 65, т. 3 от Закона за подпомагане на земеделските производители, внасям за одобряване проект на Наредба за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година.

**Причини, които налагат приемането на акта**

В Стратегическия план за развитие на земеделието и селските райони на Република България за периода 2023 – 2027 година са включени 8 специфични секторни интервенции за подпомагане на лозаро-винарския сектор:

1. Преструктуриране и конверсия на лозя;

2. Инвестиции в лозаро-винарския сектор;

3. Събиране на реколтата на зелено;

4. Застраховане на реколтата;

5. Информиране в държавите членки;

6. Насърчаване на винения туризъм;

7. Популяризиране в държавите членки;

8. Инвестиции в екологични съоръжения.

До 15 октомври 2023 г. подпомагането в сектора се осъществява на основание Национална програма за подпомагане на лозаро-винарския сектор и Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г., като по същество европейската политика за подпомагането в сектора се запазва и през новия програмен период (след 15 октомври 2023 г.).

За да бъде уреден начинът на прилагане на интервенциите в лозаро-винарския сектор от Стратегическия план, е необходимо издаване на нова наредба. За подготовката на проекта със Заповед № РД09-1230 от 04.11.2022 г. на министъра на земеделието бе създадена работна група. В състава на работната група взеха участие представители на Министерството на земеделието и храните, Изпълнителната агенция по лозата и виното, Държавен фонд „Земеделие“. На заседанията на работната група присъстваха и представители на сектора, като с тяхно участие бяха взети решения за текстовете в проекта на наредба.

С проекта на наредба ще бъдат уредени редът и начинът за прилагане на интервенциите в лозаро-винарския сектор, включени в Стратегическия план. Наредбата включва разпоредби за 7 от изброените по-горе интервенции, тъй като с решение на цитираната работна група за разработване на проект на наредба бе счетено за целесъобразно интервенцията за „Насърчаване на винения туризъм“ да не се прилага към настоящия момент. Потенциални допустими кандидати по тази интервенция могат да бъдат само признати от министъра на земеделието и храните междубраншови организации в лозаро-винарския сектор, а към настоящия момент такива не съществуват. По отношение на останалите 7 интервенции са предвидени правила и норми, които да допринесат за осигуряването на административен ред за прилагането им с възможно най-ниска степен на допълнителни рестриктивни изисквания и в унисон с правото на Европейския съюз и националната нормативна уредба в областта. За всички интервенции е предвидено електронно подаване на заявления за предоставяне на финансова помощ и искания за плащане през Системата за електронни услуги към Интегрираната система за администриране и контрол (ИСАК) на Държавен фонд „Земеделие“.

В проекта на наредба е предвидено периодите на приемите по интервенциите в лозаро-винарския сектор да бъдат нормативно определени, като в случай на остатък от бюджета, същият да може да се прехвърли към друга интервенция или да бъде отворен втори прием само за авансови плащания.

Интервенция „Преструктуриране и конверсия на лозя“ е насочена към производителите на винено грозде, които желаят да модернизират своите стопанства. По интервенцията е предвидено подаване на геопространствено заявление, като за целта ще се използват инструментите на ИСАК и автоматичен обмен на данни с информационната система за поддържане на Лозарския регистър, администриран от ИАЛВ. Подпомагането по интервенцията е до 75% от допустимите разходи по дейностите. Периодът на прием е 16 октомври – 15 ноември всяка година.

По интервенцията се предоставя и паричното обезщетение за загуба на доход, когато се прилага дейност, свързана с изкореняване на плододаващи лозови насаждения, като то се изчислява въз основа на средния годишен добив от хектар за последните две години преди изкореняването. Допустими кандидати по интервенцията са земеделски стопани, регистрирани по Наредба № 3 от 1999 г. за създаване и поддържане на регистър на земеделските стопани (обн., ДВ. бр. 10 от 1999 г.), които са физически или юридически лица, вкл. признати от министъра на земеделието и храните групи и организации на производители на винено грозде, вписани в лозарския регистър като гроздопроизводители с регистрирани лозарски стопанства по реда на Закона за виното и спиртните напитки.

В рамките на интервенция „Преструктуриране и конверсия на лозя“ е предвидена дейност „закупуване на гроздокомбайни, прикачен инвентар за обработка на лозовото насаждение и други машини за наблюдение и обработка, които не са транспортни средства“, като същата на този етап може да се изпълнява само от признати групи или организации на производители на винено грозде.

Разходите за изпълнение на дейностите по интервенцията ще се възстановяват на база пределни цени, съгласно Приложение № 1 към проекта на наредба и съгласно заповед на министъра на земеделието и храните за всяка отделна операция.

Интервенция „Инвестиции в лозаро-винарския сектор“ цели обновяване и модернизиране на предприятията за производство на вино, както и създаване на преработвателна дейност от производители на винено грозде, които са доказали стабилен и устойчив добив на грозде за период от 5 години преди кандидатстването. Периодът на прием по интервенцията е 15 януари – 15 февруари на съответната година.

Подпомагането за инвестиции ще бъде до 50%, до 25% или до 15% в зависимост от размера на предприятието и неговия оборот. Допустими кандидати по интервенцията са еднолични търговци и юридически лица, включително признати от министъра на земеделието и храните групи и организации на производители на вино, вписани в лозарския регистър като винопроизводители, съгласно Закона за виното и спиртните напитки и регистрирани по Търговския закон, Закона за кооперациите, както и земеделски стопани, регистрирани по Наредба № 3 от 1999 г. за създаване и поддържане на регистър на земеделските стопани, които са физически или юридически лица, включително признати от министъра на земеделието и храните групи и организации на производители на винено грозде, вписани в лозарския регистър като гроздопроизводители с регистрирани лозарски стопанства и не притежават дялове от юридическо лице, вписано в лозарския регистър като винопроизводител.

Относно интервенция „Събиране на реколтата на зелено“ в проекта на наредба е предвидено същата да се прилага в случаите на установен дисбаланс на пазара в сектора през съответната година. Максималният размер на финансовата помощ по интервенцията е до 50 % от сумата на преките разходи за операциите по отстраняване на гроздовете и на загубата на приходи, произтичаща от прилагането на интервенцията.

Интервенция „Застраховане на реколтата“ предвижда възстановяване на разходите за застрахователни премии за рискове, свързани с неблагоприятни климатични условия, природни бедствия и нашествия от вредители, като размерът на подпомагането е до 80% в зависимост от застрахователния риск. Периодът на прием е 15 май – 15 юни на годишна база.

Интервенция „Информиране в държавите членки“ и „Популяризиране в трети държави“ са промоционални мерки, чиято цел е съответно информиране на потребителите относно безопасната консумация на вино, схемите за качество на Съюза чрез участия в и/или организиране на различни винени мероприятия и събития на територията на Европейския съюз, както и популяризиране и реклама на вината със защитено географско указание (ЗГУ) и защитено наименование за произходи (ЗНП), сортовите вина без ЗГУ/ЗНП и биологично произведените вина на пазари извън Европейския съюз. Максималният размер на финансовата помощ от Европейския фонд за гарантиране на земеделието и по двете интервенции е до 50% от стойността на допустимите разходи, като в допълнение може да се предоставя и държавна помощ до 30% от стойността на допустимите разходи.

Приемът на заявления по двете промоционални мерки е в периода 1 – 15 декември.

Интервенция „Инвестиции в екологични съоръжения“ е изцяло нов инструмент за подпомагане в лозаро-винарския сектор. Нейната цел е намаляване на екологичния отпечатък от дейността на предприятията за производство на вино и повишаване на тяхната конкурентоспособност чрез производството на енергия от възобновяеми източници. Допустимите за подпомагане дейности са насочени към закупуване на ново оборудване, свързано с използването и управлението на работата на възобновяемите източници на енергия на територията на предприятието. Допустими са също и дейности, свързани със строително-монтажни работи за изграждане, надстрояване, пристрояване и/или реконструкция на сгради, предназначени за пречистване на отпадъчната вода и други отпадни продукти от производствения процес, инсталации за компостиране и преработка на други отпадни продукти и източници на възобновяема енергия. За финансова помощ по интервенцията могат да кандидатстват еднолични търговци и юридически лица, включително признати от министъра на земеделието и храните групи и организации на производители, вписани в лозарския регистър като винопроизводители, съгласно Закона за виното и спиртните напитки и регистрирани по Търговския закон или Закона за кооперациите. Максималният размер на подпомагането е до 50%, до 25% или до 15% в зависимост от размера на предприятието и неговия оборот.

**Цели**

Целта на специфичното подпомагане в лозаро-винарския сектор е повишаване на неговата конкурентоспособност чрез инвестиране в модернизиране на стопанствата за производство на винено грозде и на винопроизводствените предприятия в страната, усъвършенстване на техниките за управление на лозята, разширяване на производствения капацитет за вино, намаляване на екологичния отпечатък от дейността на предприятията за производство на вино и популяризиране на вината със защитено географско указание и защитено наименование за произход.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за неговите адресати. Потенциално заинтересовани страни от приемането на наредбата са всички регистрирани гроздо- и винопроизводители в страната, които желаят да модернизират и усъвършенстват своята дейност, техни признати организации, асоциации и професионални сдружения.

Финансирането на интервенциите в лозаро-винарския сектор ще бъде в рамките на определения за тяхното прилагане бюджет, заложен в Стратегическия план.

**Очаквани резултати от прилагането на акта**

Проектът на наредба е насочен към постигане на ефективно управление на предвидените интервенции за подпомагане в лозаро-винарския сектор, осигуряване на оптимален механизъм за подпомагане и постигане на заложените стратегически цели за развитие, модернизиране и устойчиво управление на дейността в него.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН ВЪТЕВ,**

Във връзка с гореизложеното и на основание чл. 66 във връзка с чл. 65, т. 3 от Закона за подпомагане на земеделските производители, предлагам да одобрите приложената Наредба за условията и реда за предоставяне на финансова помощ по интервенциите в лозаро-винарския сектор включени в Стратегическия план за развитие на земеделието и селските райони за периода 2023-2027 година.

|  |  |
| --- | --- |
| **Приложение:** | 1. Наредба за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони на Република България за периода 2023-2027 година; 2. Справка за отразяване на постъпилите становища от вътрешноведомственото съгласуване; 3. Постъпили становища от вътрешноведомственото съгласуване; 4. Справка за отразяване на постъпилите предложения и становища от обществената консултация, заедно с обосновка за неприетите предложения; 5. Постъпили предложения и становища от обществената консултация. |

**АЛЕКСАНДЪР ЙОЦЕВ**

*Заместник-министър*